

**ΜΙΧΑΛΗΣ ΚΑΤΡΙΝΗΣ**

**ΠΑΣΟΚ- Κίνημα Αλλαγής**

**Βουλευτής Ηλείας**

**ΕΡΩΤΗΣΗ**

**Προς τους Υπουργούς:**

* **Εθνικής Άμυνας, κ. Ν. Δένδια**
* **Κλιματικής Κρίσης και Πολιτικής Προστασίας, κ. Ι. Κεφαλογιάννη**

**Θέμα:** **Θεσμική εκκρεμότητα στη μεταφορά της Εθνικής Μετεωρολογικής Υπηρεσίας (ΕΜΥ)**

Το άρθρο 20 του ν. 5075/2023 προβλέπει τη μεταφορά της Εθνικής Μετεωρολογικής Υπηρεσίας (ΕΜΥ) στο υπουργείο Κλιματικής Κρίσης και Πολιτικής Προστασίας. Η σχετική νομοθετική ρύθμιση αποτέλεσε ένα θετικό και αναγκαίο βήμα για τον εκσυγχρονισμό της ΕΜΥ και την ουσιαστική ενίσχυση της συνεισφοράς της στην πρόληψη και διαχείριση φυσικών καταστροφών.

Ωστόσο, μέχρι σήμερα η εφαρμογή του εν λόγω νόμου δεν έχει προχωρήσει. Αυτό έχει ως αποτέλεσμα, η ΕΜΥ να παραμένει σε καθεστώς θεσμικής ασάφειας, χωρίς την απαραίτητη και αναγκαία υποστήριξη για την επιτέλεση του απαιτητικού έργου της.

Τα προβλήματα υποστελέχωσης και υποχρηματοδότησης, που αντιμετωπίζει τα τελευταία χρόνια, οξύνονται περαιτέρω κατά τη μακρά περίοδο καθυστέρησης της εφαρμογής του νόμου, υπονομεύοντας την αποστολή της τόσο σε εθνικό όσο και σε διεθνές επίπεδο. Το γεγονός αυτό αποκτά ιδιαίτερη βαρύτητα σε μια περίοδο όπου η χώρα αντιμετωπίζει ολοένα και συχνότερα ακραία καιρικά φαινόμενα και τις καταστροφικές τους συνέπειες.

**Δεδομένου ότι:**

* Η μετεωρολογική υποστήριξη της αεροναυτιλίας και της ναυσιπλοΐας είναι καθοριστική για την ασφάλειά τους,
* Η πρόγνωση, η έγκαιρη προειδοποίηση και η υποστήριξη της Πολιτικής Προστασίας απαιτούν μια αυτόνομη, ενισχυμένη και πλήρως λειτουργική Εθνική Μετεωρολογική Υπηρεσία,
* Έχουν παρέλθει δεκαοκτώ μήνες από την ψήφιση του ν. 5075/2023, χωρίς να έχουν εφαρμοστεί οι διατάξεις για τη μεταφορά της ΕΜΥ στο υπουργείο Κλιματικής Κρίσης και Πολιτικής Προστασίας,
* Η ΕΜΥ είναι υποστελεχωμένη και υποχρηματοδοτούμενη,
* Ο Σύλλογος Μετεωρολόγων Υπαλλήλων της ΕΜΥ προειδοποιεί ότι η καθυστέρηση στην εφαρμογή των σχετικών διατάξεων ενδέχεται να θέσει σε κίνδυνο την ασφάλεια του συνόλου των πολιτών και των υποδομών της χώρας,

**ΕΡΩΤΩΝΤΑΙ ΟΙ ΚΥΡΙΟΙ ΥΠΟΥΡΓΟΙ:**

1. Για ποιον λόγο δεν έχουν εφαρμοστεί μέχρι σήμερα οι διατάξεις του ν. 5075/2023 σχετικά με τη μεταφορά της ΕΜΥ στο υπουργείο Κλιματικής Κρίσης και Πολιτικής Προστασίας;
2. Ποια είναι τα αντικειμενικά εμπόδια ή δυσχέρειες που έχουν ανακύψει και καθυστερούν την υλοποίηση αυτής της μεταφοράς;
3. Ποιο είναι το χρονοδιάγραμμα που προβλέπεται για την ολοκλήρωση της μεταφοράς της ΕΜΥ στο νέο θεσμικό της πλαίσιο;
4. Προτίθεστε να ενισχύσετε θεσμικά και επιχειρησιακά την ΕΜΥ, μέσω επαρκούς στελέχωσης και χρηματοδότησης, ώστε να ανταποκρίνεται πλήρως στον κρίσιμο ρόλο της ως αυτόνομη, διοικητικά και οικονομικά ανεξάρτητη Μετεωρολογική Υπηρεσία;

**Ο Ερωτών Βουλευτής**

**Μιχάλης Κατρίνης**